CANDON CITY – Nakakumpiska dagiti nagtitipon a police elements iti bag a naglaon iti mapapati a droga iti insayangkatda nga operasion maikontra iti maysa a masuspetsa nga aglaklako iti marihuana iti Barangay Ayudante ditoy siudad idi aldaw ti Hunio 20.
Inaresto dagiti operatiba ti PDEA-Ilocos Sur, Police Regional Office ken ti PNP Candon City ni Nestor Garnachea y Diwawen, naasawaan, mannalon, ken residente iti Barangay Baybayading, Salcedo, Ilocos Sur, kalpasan a nakasamsamda iti ikut daytoy iti maysa a plastic bag a naglaon iti napagango a marihuana nga agdagsen iti 17.4 grams a mapattapatta nga agbalor iti P975.00.
Nabayagen a sinipsiputan dagiti polis ti suspek gapu iti mapapati a panaglakona iti marihuana.
Dimteng ti gundawayda a mangiwayat iti operasion idi nakaawatda iti impormasion a maysa nga agnagan iti Nestor ti agbirbirok iti gumatang iti marihuana ket mapasamak ti ginnatangan iti waiting shed iti igid ti national highway a sakup ti Barangay Ayudante.
Nagpuesto dagiti polis iti asideg ti pakapasamakan iti transaksion.
Di mabayag, dimteng ti suspek ket impakitana ti lakona kadagiti nagpammarang a buyer ket ditoyen a nagkuti dagiti polis a nangkumpiska iti lako ti suspek sada inaresto.
Iti pannakaisurat daytoy, adda iti kustodia ti PNP Candon City ti suspek idinto a maisagsagana ti kaso a panaglabsing iti RA 9165 maikontra kenkuana.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn